ΓΡΑΠΤΗ ΕΡΩΤΗΣΗ E-1261/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(29 Απριλίου 1998)

Θέμα: Δημιουργία χωματερής στερεών αποβλήτων στη Dos Aguas (Βαλένθια-Ισπανία)

Το σχέδιο κατασκευής μιας χωματερής στερεών αποβλήτων στην περιοχή του δήμου Dos Aguas προκαλεί έντονες ανησυχίες μεταξύ των κατοίκων για τις επιπτώσεις που θα έχει η ρύπανση στη συγκέντρωση ύδατος από το οποίο υδροδοτείται μια ευρεία ζώνη των παραλίων της Βαλένθιας.

Από διάφορες μελέτες που εκπονήθηκαν προκύπτει ότι το σχέδιο της δημιουργίας χωματερής στην περιοχή του Dos Aguas είναι ανεπαρκές και σαφώς αντενδείκνυται στην ανάπτυξη μιας σωστής στρατηγικής για τη διαχείριση των αποβλήτων. Επιπλέον οι σοβαρές τεχνικές ελλείψεις που παρουσιάζει το σχέδιο αυτό συνεπάγονται πραγματικούς κινδύνους ρύπανσης των υδάτων και του περιβάλλοντος, καταδικάζοντας την περιοχή καθιστώντας αδύνατη την υλοποίηση μιας αυτόνομης στρατηγικής για τη βιώσιμη ανάπτυξη και υποθηκεύοντας έτσι το μέλλον των κατοίκων.

Έχοντας επίσης υπόψη ότι ο δήμος Dos Aguas και η όμορη περιοχή του είναι ζώνες μειονεκτικές στις οποίες εφαρμόζονται πρωτοβουλίες Leader ή προγράμματα PRODER και, συνεπώς, με την εγκατάσταση της χωματερής δεν πρόκειται να επιτευχθεί κανένας από τους στόχους που έχει θέσει η Επιτροπή για τις εν λόγω ζώνες, ερωτώ τα εξής:

1. Είναι ενήμερη η Επιτροπή της προαναφερθείσας κατάστασης;

2. Σε ποιες ενέργειες μπορεί να προβεί η Επιτροπή έναντι των ισπανικών αρχών ώστε να διασφαλισθεί η τήρηση της κοινοτικής νομοθεσίας σε θέματα περιβάλλοντος και, συγκεκριμένα, των οδηγιών: α) 91/156/ΕΟΚ(1) περί των στερεών αποβλήτων, β) 94/62/ΕΟΚ(2) για τις συσκευασίες και τα απορρίμματα συσκευασίας, γ) 85/337/ΕΟΚ(3) για την εκτίμηση των επιπτώσεων που έχουν στο περιβάλλον ορισμένα δημόσια και ιδιωτικά έργα, δ) 90/313/ΕΟΚ(4) σχετικά με την ελεύθερη πληροφόρηση για θέματα περιβάλλοντος και ε) 92/43/ΕΟΚ(5) σχετικά με τη διατήρηση των φυσικών οικοτόπων της άγριας πανίδας και χλωρίδας;

3. Μπορεί η Επιτροπή να μας ενημερώσει σχετικά με την παρακολούθηση αυτής της κατάστασης;

Απάντηση της καςBjerregaard εξ ονόματος της Επιτροπής

(15 Ιουνίου 1998)

Η Επιτροπή δεν γνωρίζει τα γεγονότα που επικαλείται το Αξιότιμο Μέλος του Ευρωπαϊκού Κοινοβουλίου.

Προκειμένου να εξασφαλισθεί ότι η οδηγία 91/156/ΕΟΚ που τροποποιεί την οδηγία 75/442/ΕΟΚ για τα απόβλητα, καθώς και η οδηγία 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον, έχουν εφαρμοσθεί ορθά στη δεδομένη περίπτωση, η Επιτροπή θα ζητήσει πληροφορίες από τις ισπανικές αρχές.

Όσον αφορά την οδηγία 94/62/ΕΚ για τις συσκευασίες και τα απόβλητα συσκευασιών, 90/313/ΕΟΚ σχετικά με την ελευθερία πρόσβασης στις πληροφορίες σε θέματα περιβάλλοντος, και 92/43/ΕΟΚ για τη διατήρηση των φυσικών ενδιαιτημάτων και της άγριας χλωρίδας και πανίδας, η Επιτροπή με βάση τις πληροφορίες που παρείχαν τα Αξιότιμα Μέλη του Ευρωπαϊκού Κοινοβουλίου δεν είναι σε θέση να αποφανθεί εάν ισχύουν στις συγκεκριμένες περιπτώσεις.

Η Επιτροπή θα μεριμνήσει να ενημερώσει τα Αξιότιμα Μέλη του Ευρωπαϊκού Κοινοβουλίου για το αποτέλεσμα των διαβημάτων της στις ισπανικές αρχές.

(1) ΕΕ L 78, 26.3.1991, σελ. 32.

(2) ΕΕ L 365, 31.12.1994, σελ. 10.

(3) ΕΕ L 175, 5.7.1985, σελ. 40.

(4) ΕΕ L 158, 23.6.1990, σελ. 56.

(5) ΕΕ L 206, 22.7.1992, σελ. 7.